CELEX: 62015TN0708
Language: sl
Date: 2015-12-03 00:00:00
Title: Zadeva T-708/15: Tožba, vložena 3. decembra 2015 – Cham in Bena Properties/Svet

15.2.2016   
            
            
               SL
            
            
               Uradni list Evropske unije
            
            
               C 59/31
            
         Tožba, vložena 3. decembra 2015 – Cham in Bena Properties/Svet
   (Zadeva T-708/15)
   (2016/C 059/34)
   Jezik postopka: francoščina
   
      Stranke
   
   
      Tožeči stranki: Cham Holding Co. SA (Damask, Sirija) in Bena Properties Co. SA (Damask) (zastopnik: E. Ruchat, odvetnik)
   
      Tožena stranka: Svet Evropske unije
   
      Predlogi
   
   Tožeči stranki Splošnemu sodišču predlagata, naj:
   
               —
            
            
               ugotovi, da je njuna tožba dopustna in utemeljena;
            
         
               —
            
            
               posledično Evropski uniji naloži, da povrne škodo, ki je nastala tožečima strankama, v znesku, ki naj ga Splošno sodišče pravično določi;
            
         
               —
            
            
               sprejme sklep o imenovanju izvedenca za ugotovitev obsega celotne škode, ki je nastala tožečima strankama;
            
         
               —
            
            
               Svetu Evropske unije naloži plačilo stroškov.
            
         
      Tožbeni razlogi in bistvene trditve
   
   Tožeči stranki v utemeljitev tožbe navajata tri glavne in en podreden razlog, vsi pa se nanašajo na škodo, ki naj bi jima nastala in za katero naj bi bil odgovoren Svet Evropske unije.
   
               1.
            
            
               Prvi tožbeni razlog: nezakonitost aktov, ki jih je sprejel Svet, ker ta ni izpolnil obveznosti previdnosti in skrbnosti, saj je svoje sklepe o vključitvi tožečih strank oprl na nejasne in nenatančne razloge, in to kljub sodni praksi, s katero mu je naloženo, da svoje sklepe podrobno obrazloži, ter ob neupoštevanju obveznosti zaslišanja pred obdržanjem tožečih strank na seznamih sankcij. Poleg tega naj bi bili omejevalni ukrepi, sprejeti zoper tožečima strankama, neupravičeni in nesorazmerni ter naj bi kršili njuno pravico do ugleda in lastninsko pravico.
            
         
               2.
            
            
               Drugi tožbeni razlog: nepremoženjska škoda, ki naj bi tožečima strankama nastala, ker je njuna vključitev na sezname sankcij okrnila njun ugled.
            
         
               3.
            
            
               Tretji tožbeni razlog: premoženjska škoda, ki naj bi tožečima strankama nastala, ker sta zaradi vključitve na sezname oseb in subjektov, zoper katere se sprejmejo omejevalni ukrepi, izgubili številne pogodbe in številne vire prihodkov.
            
         
               4.
            
            
               Četrti tožbeni razlog: naveden podredno, v zvezi objektivno odgovornostjo Evropske unije za škodo, povzročeno tožečima strankama zaradi njune vključitve na sezname oseb in subjektov, na katere se nanašajo sankcije proti Siriji.